
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	24 noiembrie 2009

	Nr.
	27/584


R A P O R T

asupra propunerii legislative pentru modificarea şi completarea art.68 alin.1 din Legea nr.53 din 24 ianuarie 2003 Codul muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 532 din 2 noiembrie 2009, cu dezbaterea pe fond în procedură obişnuită a propunerii legislative pentru modificarea şi completarea art.68 alin.1 din Legea nr.53 din 24 ianuarie 2003 Codul muncii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.434/06.05.2009)
· avizul negativ al Consiliului Economic şi Social (nr.811/05.05.2009)
· avizul favorabil al Comisiei pentru egalitatea de şanse pentru femei şi bărbaţi (nr.37/672/11.11.2009)
· punctul de vedere negativ al Guvernului (nr.1333/25.05.2009)
 Propunerea legislativă are ca obiect de reglementare modificarea părţii introductive a alin.(1) al art.68 din Legea nr. 53/2003- Codul muncii, cu modificările şi completările ulterioare, în sensul măririi de la 30 de zile, cât este în prezent, la 90 de zile, a perioadei în care angajatorul poate recurge la concedierea colectivă a salariaţilor, din unul sau mai multe motive care nu ţin de persoana salariatului.
Comisia propune Plenului Camerei Deputaţilor respingerea  iniţiativei legislative din următoarele considerente:
- intervenţia propusă excede cadrul convenit de partenerii sociali în sensul ca orice modificare sau completare a Codului muncii să se realizeze numai cu deplinul consens al acestora;
- modificarea părţii introductive a alin.(1) al art.68 din Codul muncii, nu respectă prevederile art.1 alin.(1) lit.a) pct.i) din Directiva 98/59/CE a Consiliului Uniunii Europene din 20 iulie 1998, privind apropierea legislaţiilor statelor membre cu privire la concedierile colective, potrivit cărora: 

”în sensul prezentei directive:
(a) concedieri colective reprezintă concedierile efectuate de un angajator dintr-unul sau mai multe motive, fără legătură cu persoana lucrătorului, în cazul în care, numărul concedierilor este: 
(i) fie pentru o perioadă de 30 de zile:

- de cel puţin 10 în unităţile care încadrează în mod normal mai mult de 20 şi mai puţin de 100 de lucrători;

- de cel puţin 10% din numărul lucrătorilor în unităţile care încadrează în mod normal de cel puţin 100, dar nu mai mult de 300 de lucrători;
- de cel puţin 30 în unităţile care încadrează în mod normal cel puţin 300 de lucrători.

(ii) fie într-o perioadă de 90 de zile, de cel puţin 20, indiferent de numărul lucrătorilor angajaţi în mod normal în unităţile respective.”

După cum se observă, Directiva prevede două variante distincte de interpretare a noţiunii de „concediere colectivă” pentru care statele membre pot opta, fără a lăsa însă posibilitatea combinării dispoziţiilor prevăzute de cele două variante.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 11 noiembrie 2009 au participat, în conformitate cu prevederile art.55 din Regulamentul Camerei Deputaţilor:

- d-na Mariana Nedelcu - Secretar de Stat, Ministerul Muncii, Familiei şi Protecţiei Sociale 
- d-na Camelia Cărbunaru – director, Ministerul Muncii, Familiei şi Protecţiei Sociale.
La lucrările comisiei au fost prezenţi 20 de deputaţi, din totalul de 20 membri ai comisiei.

Raportul comisiei a fost adoptat cu majoritate de voturi (o abţinere).
Propunerea legislativă a fost respinsă de Senat în şedinţa din 27 octombrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,






Şef serviciu,

Expert parlamentar Monica Rallu Curta



Consilier parlamentar Elena Mesaroş

